Теодор Траянов
Вълшебно було

chitanka.info

Не снемай вълшебното було,

русалке, облюбена днес,

не е ли сърцето ти чуло

че горко заклинах нощес?

Мълвях аз на първата обич

безумните страшни слова,

но слушах и черни прокоби

над мойта безсънна глава.

Тогава започнах да моля

да бягаш в задморския лес,

че нося ти вечна неволя

след първия сладък несвес.

Отплувай ти, облаче бело

и бягай от земна любов,

в полето са ангели спрели,

заслушай се в техния зов.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.